ΦΥΛΛΟ ΕΡΓΑΣΙΑΣ 1ο

Το χάσμα γέμισε άνθη

Με τις λέξεις ο ανθρώπινος εγκέφαλος αιχμαλωτίζει το σύμπαν. Μέσα στις φόρμες των λέξεων γεννιούνται οι σκέψεις. Όπως τα ρεύματα των υδάτων κινούνται στην κοίτη του ποταμού και, αν δεν υπάρχει αυτή, σκορπίζουν και χάνονται, έτσι και οι σκέψεις κινούνται στην κοίτη της γλώσσας και χάνονται όταν χάνεται κι εκείνη. Από την ώρα που ο άνθρωπος αποκτά τις λέξεις, η κοίτη της σκέψης του γίνεται λεκτική. Η σκέψη χωρίς τη γλώσσα είναι βουβή, αλλά και η γλώσσα χωρίς τη σκέψη γίνεται κραυγή.

Με τον μικρόκοσμο των λέξεων ελευθερώνεται και φτάνει στο φωναχτό αγέρι της ζωής ο μέγας κόσμος της ανθρώπινης συνείδησης και του ανθρώπινου μόχθου. Οι λέξεις, «αυτός ο κόσμος ο μικρός ο μέγας» του Ελύτη, είναι αυτές που σηματοδοτούν τα όρια του κόσμου. Τα όρια του λόγου μου, είπαν, σηματοδοτούν τα όρια του κόσμου μου. Το παιδί κάνει τη μεγαλύτερη ανακάλυψη της ζωής του, όταν συνειδητοποιεί ότι τα πράγματα έχουν ονόματα.

Συνείδηση, επομένως, της γλώσσας σημαίνει συνείδηση της σκέψης. Συνείδηση της απεραντοσύνης της γλώσσας σημαίνει συνείδηση της απεραντοσύνης της σκέψης. Γι’ αυτό και οι γλώσσες βρίσκονται στα μπόγια των λαών. Ψηλώνουν με το ψήλωμα και συρρικνώνονται με τη συρρίκνωση των σκέψεων και των πολιτισμών των ανθρώπων. Δεν είναι δυνατόν οι πολιτισμοί και οι σκέψεις να προάγονται και οι γλώσσες να φθίνουν. Αυτό και το αντίστροφό του αποκλείονται. Στην τεχνολογία οι λαοί, στην τεχνολογία και οι γλώσσες. Στην ποίηση οι λαοί, στην ποίηση και οι γλώσσες. Άλλες γλώσσες απαιτούσαν οι αρχαίοι πολιτισμοί - πρώτος και καλύτερος ο αρχαιοελληνικός – και άλλες

(συναισθηματικές και τυπικές) απαιτούν οι σύγχρονοι. «Εικόνα σου είμαι κοινωνία και σου μοιάζω» επαναλαμβάνει διαρκώς η γλώσσα στη γλωσσική κοινότητα που τη μιλάει.

Χρίστος Λ. Τσολάκης:«Τη γλώσσα μού έδωσαν ελληνική». Τόμ.Α΄

**ΘΕΜΑ 1ο**

**1**.Να γράψετε τους πλαγιότιτλους όλων των παραγράφων.

**2.** Να βρεθεί η δομή και ο τρόπος ανάπτυξης της 1ης και της 3ης παραγράφου.

 **ΘΕΜΑ 2ο**

**1**.Να γράψετε τα συνώνυμα των παρακάτω λέξεων: Φόρμες, μόχθου, όρια, προάγονται, φθίνουν

**2.**Να γράψετε προτάσεις με τις λέξεις: μικρόκοσμο, συνείδηση

**ΘΕΜΑ 3ο**

Σε ένα κείμενο 2παραγράφων που θα δημοσιευτεί στη σχολική σας εφημερίδα να αναπτύξετε τα αίτια της κακής χρήσης της γλώσσας από τους νέους και να προτείνετε τρόπους αντιμετώπισής.